/* KOM/2011/0589 v konečnom znení - 2009/0035 (COD) */ OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady v prvom čítaní na účely prijatia smernice Európskeho parlamentu a Rady, ktorou sa mení a dopĺňa smernica Rady 78/660/EHS o ročnej účtovnej závierke niektorých typov spoločností, pokiaľ ide o mikrosubjekty





2009/0035 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady v prvom čítaní na účely prijatia smernice Európskeho parlamentu a Rady, ktorou sa mení a dopĺňa smernica Rady 78/660/EHS o ročnej účtovnej závierke niektorých typov spoločností, pokiaľ ide o mikrosubjekty (Text s významom pre EHP) KONTEXT Dátum predloženia návrhu Európskemu parlamentu a Rade [dokument KOM(2009) 83 v konečnom znení – 2009/0035 COD]: | 26/02/2009 | Dátum prijatia stanoviska Európskeho hospodárskeho a sociálneho výboru: | 15/07/2009 | Dátum predloženia pozície Európskeho parlamentu, prvé čítanie: | 10/03/2010 | Dátum predloženia zmeneného a doplneného návrhu: | neuplatňuje sa | Dátum prijatia pozície Rady: | 12/09/2011 | CIEľ NÁVRHU KOMISIE Návrh Komisie bol prijatý v rámci iniciatívy za lepšiu právnu reguláciu. Keďže členským štátom sa poskytla možnosť oslobodiť mikrosubjekty od požiadaviek štvrtej smernice o práve obchodných spoločností[1], zámerom návrhu bolo zjednodušiť a zlepšiť existujúci regulačný rámec s cieľom obmedziť oznamovacie povinnosti vyplývajúce pre mikrosubjekty EÚ z účtovných požiadaviek, aby sa: - znížilo administratívne zaťaženie; a - umožnilo mikrosubjektom zosúladiť ich požiadavky v oblasti vykazovania so skutočnými potrebami používateľov a zostavovateľov účtovných závierok. PRIPOMIENKY K POZÍCII RADY 3.1 Všeobecné poznámky Ako kľúčová priorita programu lepšej právnej regulácie bola táto zrýchlená zmena a doplnenie navrhnutá vo februári 2009 s cieľom dosiahnuť významné zjednodušenie v krátkodobom horizonte. V nadväznosti na žiadosť adresovanú v decembri 2008 Komisii, aby pokračovala v zjednodušovaní účtovníctva, Európsky parlament vo svojom legislatívnom uznesení z marca 2010 tento návrh privítal. Okrem iného však rozhodol o zmene a doplnení, na základe ktorých sa má od spoločností vyžadovať, aby boli naďalej viazané právnymi predpismi EÚ viesť účtovné záznamy, ktoré by zachytávali obchodné transakcie a finančnú situáciu spoločnosti. Rada vo všeobecnosti uvítala zámer Komisie zjednodušiť existujúce právne predpisy pre mikrosubjekty. Zatiaľ čo väčšina Rady návrh Komisie uvítala, blokujúca menšina sa domnievala, že návrh Komisie nebol úplne vhodným spôsobom, ako dosiahnuť uvedené ciele. V pozícii Rady sa odzrkadľuje kompromis medzi týmito názormi. Zachováva sa v nej najmä povinnosť EÚ, aby mikrosubjekty zostavovali účty. 3.2 Ďalšie kroky po zmenách a doplneniach, ktoré zaviedol Európsky parlament 1. Zavedená zmena a doplnenie, na základe ktorých sa od mikrosubjektov vyžaduje, aby naďalej podliehali požiadavke viesť účtovné záznamy, ktoré zachytávajú obchodné transakcie a finančnú situáciu spoločnosti: táto zmena a doplnenie bola v podstate ponechaná v odôvodnení 5 pozície Rady (posledná veta). 2. Rôzne zmeny a doplnenia, v ktorých sa zdôrazňuje, že členské štáty by mali mať slobodnú možnosť rozhodnúť, či oslobodia mikrosubjekty od daných požiadaviek alebo nie, pričom osobitná pozornosť sa venuje situácii na vnútroštátnej úrovni, pokiaľ ide o počet podnikov, na ktoré sa vzťahujú prahové úrovne ustanovené v smernici: tieto sa zachovali v podstate v odôvodneniach 6 a 7 a v článku 2 pozície Rady. 3.3 Nové opatrenia, ktoré zavádza pozícia Rady Návrhom Komisie bolo zmeniť a doplniť smernicu 78/660/EHS o ročnej účtovnej závierke spoločností s ručeným obmedzením v EÚ takto: 3. vytvoriť kategóriu mikrosubjektov definovaných ako spoločnosti, ktoré ku svojmu súvahovému dňu neprekračujú limity dvoch z týchto troch kritérií: 4. celková súvaha: 500 000 EUR; 5. čistý obrat: 1 000 000 EUR; 6. priemerný počet zamestnancov počas účtovného roka: 10; 7. členské štáty by mohli oslobodiť mikrosubjekty v rámci svojej jurisdikcie od akýchkoľvek povinností smernice 78/660/EHS. V pozícii Rady sa podporil postup, na základe ktorého by existovala osobitná kategória mikrosubjektov, no navrhnutá bola nová definícia, ktorou by sa znížili prahové hodnoty výšky celkovej súvahy na 250 000 EUR a čistého obratu na 500 000 EUR. Komisia odhaduje, že pri týchto nižších prahových hodnotách by sa opatreniami na zjednodušenie obsiahnutými v pozícii Rady dosiahol približne o 15 % nižší počet spoločností než na základe návrhu Komisie. Rada navrhla, aby členské štáty nemohli udeľovať mikrosubjektom priamu výnimku z účtovných požiadaviek EÚ a namiesto toho navrhla niekoľko zjednodušení, ktoré by členské štáty mohli prijímať, vrátane: - možnosti zredukovať množstvo informácií prezentovaných v závierkach v súlade so zjednodušenou štruktúrou súvahy a výkazu ziskov a strát. Členský štát by mohol navyše oslobodiť mikrosubjekty od povinnosti vypočítavať koncoročné prírastky a preddavky, pokiaľ ide o určité druhy výdavkov; - možnosti výrazne zredukovať množstvo informácií zvyčajne zverejňovaných v poznámkach k účtovnej závierke a umožniť, aby tieto informácie boli zverejňované ako poznámka pod čiarou v súvahe; - možnosti oslobodiť mikrosubjekty od povinnosti uverejňovať účtovnú závierku za predpokladu, že táto závierka sa poskytne príslušnému orgánu, ktorý následne zaarchivuje minimálne súvahu do národného registra. S cieľom zabezpečiť istotu a väčšiu mieru porovnateľnosti medzi účtovnými závierkami mikrosubjektov Rada zároveň navrhla, aby sa pri tejto kategórii spoločností zakázalo účtovníctvo na základe reálnej hodnoty. V porovnaní s návrhom Komisie by pozícia Rady napriek tomu naďalej ukladala určitý počet účtovných povinností na úrovni EÚ vrátane, napríklad, všeobecných pravidiel oceňovania, povinnej štruktúry súvahy a výkazu ziskov a strát, ako aj minimálne požiadavky na transparentnosť. ZÁVER Rada prijala svoju pozíciu pri prvom čítaní kvalifikovanou väčšinou. Aj keď sa ňou vo významnej miere mení a dopĺňa návrh Komisie – najmä v prípade vymedzenia mikrosubjektov – zachováva sa v nej jadro návrhu Komisie ponúknuť členským štátom možnosť oslobodiť mikrosubjekty od významného počtu obmedzujúcich účtovných povinností na úrovni EÚ. Zatiaľ čo návrh Komisie mal za cieľ dovoliť úplné oslobodenie od povinností, pozíciou Rady by sa toto oslobodenie obmedzilo na vopred vymedzený počet oblastí, ktoré by však stále umožňovali významný pokrok v oblasti zjednodušenia. Komisia preto zastáva názor, že pozíciu Rady môže schváliť. So zreteľom na stanovisko Európskeho parlamentu po prvom čítaní sa Komisia zaväzuje uľahčiť medziinštitucionálne rokovanie s cieľom dosiahnuť kompromis prijateľný pre oboch spoluzákonodarcov. [1] Smernica 78/660/EHS z 25. júla 1978 o ročnej účtovnej závierke niektorých typov spoločností, vychádzajúca z článku 54 ods. 3 písm. g) zmluvy (Ú. v. ES L 222, 14.8.1978, s. 11).